กสิกรคาดหุ้นสัปดาห์หน้ามีโอกาสปรับขึ้น
กสิกรคาดสัปดาห์หน้าหุ้นมีโอกาสปรับขึ้นให้แนวต้านที่ 1,311-1,317จุด แนวรับ 1,282-1,270 จุด จับตาตัวเลขเศรษฐกิจสหรัฐ
13 ต.ค. 2555

กสิกรคาดสัปดาห์หน้าหุ้นมีโอกาสปรับขึ้นให้แนวต้านที่ 1,311-1,317จุด แนวรับ 1,282-1,270 จุด จับตาตัวเลขเศรษฐกิจสหรัฐ




บริษัทหลักทรัพย์กสิกรไทย และบริษัทศูนย์วิจัยกสิกรไทย คาดการณ์แนวโน้มดัชนีตลาดหลักทรัพย์ของไทยในสัปดาห์ระหว่างวันที่ 15-19 ต.ค. โดยมองว่า ดัชนีมีโอกาสปรับตัวขึ้น โดยต้องติดตามผลการประชุมสุดยอดผู้นำยุโรป รวมไปถึงตัวเลขการส่งออก และผลการประชุมนโยบายการเงินของทางการไทย สำหรับตัวเลขเศรษฐกิจสหรัฐฯ ที่สำคัญ ได้แก่ ยอดค้าปลีก ดัชนีราคาผู้บริโภค การผลิตภาคอุตสาหกรรม และเครื่องชี้ภาคอสังหาริมทรัพย์ ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,282 และ 1,270 จุด ขณะที่แนวต้านคาดว่าจะอยู่ที่ 1,311 และ 1,317 จุด ตามลำดับ
ขณะที่ รอบสัปดาห์ที่ผ่านมา (8-12 ต.ค.) ดัชนีปรับลดลง จากความกังวลต่อการชะลอตัวของเศรษฐกิจโลก โดยดัชนีปิดที่ระดับ 1,296.98 จุดลดลง 1.10% จากสัปดาห์ก่อน ด้านมูลค่าการซื้อขายเฉลี่ยต่อวันเพิ่มขึ้น 18.60% จากสัปดาห์ก่อน มาอยู่ที่ 43,688.07 ล้านบาท โดยนักลงทุนรายย่อย และนักลงทุนสถาบันซื้อสุทธิ ขณะที่นักลงทุนต่างชาติ และบัญชีบริษัทหลักทรัพย์ขายสุทธิ ส่วนตลาดหลักทรัพย์ MAI ปิดที่ 371.99 จุด ลดลง 1.89% จากสัปดาห์ก่อน
ทั้งนี้ดัชนี SET ปรับลดลงในช่วงต้น-กลางสัปดาห์ ท่ามกลางความกังวลต่อการชะลอตัวของเศรษฐกิจโลก หลังธนาคารโลก และกองทุนการเงินระหว่างประเทศ (IMF) ปรับลดคาดการณ์การเติบโตของเศรษฐกิจโลก รวมทั้งการปรับลดอันดับความน่าเชื่อถือของสเปนโดย S&amp;P สร้างแรงขายทำกำไรในสินทรัพย์เสี่ยง ก่อนที่จะปรับตัวขึ้นในช่วงปลายสัปดาห์ โดยได้แรงหนุนจากแรงซื้อหุ้นกลุ่มพลังงาน และธนาคาร